Σχεδιασμός πεδίων εκθεσιακών εγκαταστάσεων
Authors: Μουρατίδου Παναγιώτα 
Published: June 2021

Αντικείμενο της έρευνας αποτελούν τα πεδία των εκθεσιακών εγκαταστάσεων και ο σχεδιασμός τους σε κλίμακες design και planning και ο τρόπος που αυτός συμβάλλει στην αειφορία του περιβάλλοντος. Πρόκειται για εκθεσιακούς χώρους που φιλοξενούν το γεγονός μία φορά για ορισμένη χρονική περίοδο: Παγκοσμίες Εκθέσεις, Διεθνείς Καταχωρημένες Εκθέσεις, Διεθνείς Εξειδικευμένες ή Αναγνωρισμένες Εκθέσεις, Διεθνείς Φυτοκομικές Εκθέσεις, εκθέσεις Αρχιτεκτονικής Τοπίου και Εθνικές Εκθέσεις παγκοσμίου εμβέλειας. Είναι ορισμένης διάρκειας γεγονότα που η υλοποίησή τους δρομολογεί μεγάλης συνήθως κλίμακας μετασχηματισμούς στις πόλεις που τα φιλοξενούν ή το ευρύτερό τους περιβάλλον. Εμπλέκουν πολλαπλές χρονικότητες γι’ αυτό και τα πεδία που τις φιλοξενούν γίνονται αντιληπτά ως χώροι δυναμικά μεταβαλλόμενοι στο χρόνο: πριν, κατά τη διάρκεια και μετά την έκθεση. Στο θεωρητικό και εννοιολογικό πλαίσιο της έρευνας, αναπτύσσεται η σύγχρονη θεώρηση της Αρχιτεκτονικής Τοπίου, της αειφορίας του περιβάλλοντος και της αειφόρου ανάπτυξης και της προσέγγισης σχεδιασμού τοπίου που χρησιμοποιείται στην εφαρμοσμένη έρευνα, καθώς επίσης παρουσιάζεται το φαινόμενο και η εξέλιξη των Expo, ιστορικά και θεσμικά. Η εφαρμοσμένη έρευνα περιλαμβάνει την επιλογή και πρωτότυπη περιγραφή και σχολιασμό 52 περιπτώσεων μελέτης, ως έργα σχεδιασμού τοπίου. Η έρευνα επικεντρώνεται στην τοπιακή καταγραφή, την επιλογή της τοποθεσίας, τη διεθνή πρακτική σχεδιασμού εκθεσιακών χώρων, τον χαρακτήρα, την εξέλιξη του έργου, την προσέγγιση του σχεδιασμού, το ρόλο της Αρχιτεκτονικής Τοπίου σε αυτόν και τη σχέση με την αειφορία και τη βιωσιμότητα. Κατά την επεξεργασία των δεδομένων της έρευνας, το υλικό οργανώνεται και ταξινομείται σε πίνακες ενώ ταυτόχρονα πρωτογενώς καταρτίζονται ενδεικτικά διαγράμματα τοπιακής καταγραφής για επιλεγμένες περιπτώσεις ως προς σε πολλαπλά επίπεδα επεξεργασίας. Τα παραπάνω επιτρέπουν την πραγματοποίηση συγκριτικής αξιολόγησης των δεδομένων που οδηγεί στην διατύπωση των τελικών συμπερασμάτων. Τα τελικά συμπεράσματα διατυπώνονται ως προς το σχεδιασμό εκθεσιακών πεδίων και γενικευμένα συνοψίζονται ως προτάσεις σε σχέση με τον χαρακτήρα, το είδος της έκθεσης, τη διεθνή πρακτική σχεδιασμού του έργου, την επιλογή της τοποθεσίας, την κωδικοποίηση του σχεδιασμού, την προσέγγιση και επιρροή ή συμβολή της Αρχιτεκτονικής Τοπίου, το σχεδιασμό τοπίου και την αειφορία. Η διερεύνηση, σχολιασμός και αξιολόγηση των περιπτώσεων μελέτης, η οργάνωσή τους στους ταξινομικούς συγκριτικούς πίνακες και η κατάρτιση των διαγραμμάτων γίνονται με βάση την σύνθετη, κοινωνικο- οικολογική και αντιληπτική προσέγγιση Αρχιτεκτονικής Τοπίου, υπό την οποία η έννοια αειφορία, ως ικανότητα διάρκειας στο χρόνο, προβάλλει άμεσα συσχετισμένη με τη φύση του τοπίου, μια ευέλικτη, προσαρμοζόμενη, συνεχώς μεταβαλλόμενη υποδομή. Η πρωτοτυπία της έρευνας έγκειται σε αυτήν ακριβώς την προσέγγιση που συμπληρώνει την έως σήμερα υπάρχουσα βιβλιογραφία και θέτει ως στόχο την ανάδειξη των έργων σχεδιασμού εκθεσιακών πεδίων ως σύνθετα έργα αρχιτεκτονικής, αρχιτεκτονικής τοπίου, πολεοδομίας και αστικού σχεδιασμού, ως έργα που λόγω του μεγέθους, της επιρροής και της σημασίας τους, οφείλουν να υιοθετούν τις αρχές της αειφορίας του περιβάλλοντος και της αειφόρου ανάπτυξης για την ενίσχυση των τοπικών κοινωνιών και τη βελτίωση της ποιότητας ζωή των ανθρώπων.